**vtáčie telo**

stojíme na včerajšej a dnešnej pevnine

dve holohlavé hory sa hýbu

pod našimi pätami

(v mohutnej pomalej jesennej rieke)

tenučko spojené

šálom indického dymu

zafír, akvamarín, bonsaj do dlane

vôňa mošusu

nad mäknúcim oltárom v prenajatom dome

tu je svetlo slané

tu je každá pochybnosť

zúžená a odložená

na dno mosadzného zvonu

kruhy cúvajú do pulzujúcich stredov

a plachetnica mizne

tisícky rokov sa len naháňame za rybími hlavami

tisícky rokov

čakáme na čiernych blížencov

a stoličky skáču na pavúčích nohách jamám naproti

Ariadna

(v šachovnicovom korzete)

pomaly skladá mokré slúchadlo do lona

všetci ho hľadáme

hľadáme ten mliečny plameň v orechovej škrupinke

ten zvláštny akord, ktorý zostal

ležať na hrudi

zbohom

odpovedala kvetina

už zase

siahame myšlienke na jej vtáčie telo

a na konci držíme

iba vzduch

**kindžal**

nahá voda

bez kože bez tvaru bez účelu

leží na uhľovej hore

ako kindžal

dnes ešte žmurká svetlo

dnes ešte

hviezdy stekajú po indigových stélach

do puklín

do škár, ktoré mlčia medzi dverami

zajtra

už budú mosty obsadené hadmi

a ústa jazykmi

**dvere bez kľučky**

v hrubých medzerách noci

horí cigareta.

unáša ho

chvost riečneho koňa.

spolužiaci

sú zrnká hrachu v spoločnom, chvíľkovom struku:

smiech medzi kŕčmi televízora,

návraty do starého pyžama

zo včelieho ohňa.

je blízko.

v jej ústach rastie

detská dúhová gulička.

len objať vzdušný stĺp a padnúť do výšky,

k vrakovisku oblakov,

k tenučkej sieti žabích hviezd.

spomienka

má večne červenú krv:

stojí pred dverami bez kľučky

a znova drží

pusté boky odmietnutej ženy.

**lincoln continental**

kryštály z jesenného svetla

rachotia nad stolom

trieštia sa v skle, v dreve, vo výčapných kohútoch

kávovar syčí

indický kuchár

stojí vo dverách, jeho tvár je čierny achát

kto mu povie, že už je neskoro?

plynová bomba Px13

zažmurká ciferníkom

a dom uprostred ulice splašene uskočí

anjel

prichádza k lincolnu continental:

zlaté listy praskajú pod jeho bosými nohami

Alexander Plencner

Bratislava